KOMISSION TÄYTÄNTÖÖNPANOASETUS (EU) 2020/1667,

annettu 10 päivänä marraskuuta 2020,

täytäntöönpanoasetuksen (EU) 2020/977 muuttamisesta luonnonmukaisten tuotteiden tuotannon valvontaan liittyvien väliaikaisten toimenpiteiden soveltamisajan osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon luonnonmukaisesta tuotannosta ja luonnonmukaisesti tuotettujen tuotteiden merkinnöistä sekä asetuksen (ETY) N:o 2092/91 kumoamisesta 28 päivänä kesäkuuta 2007 annetun neuvoston asetuksen (EY) N:o 834/2007 (1) ja erityisesti sen 28 artiklan 6 kohdan, 30 artiklan 2 kohdan kolmannen alakohdan ja 38 artiklan c, d ja e alakohdan,

sekä katsoo seuraavaa:

(1) Covid-19-pandemia ja jäsenvaltioissa ja kolmansissa maissa kansallisin toimenpitein käyttöön otetut laajat liikkumisrajoitukset aiheuttavat jäsenvaltioille ja toimijoille poikkeuksellisia ja ennennäkemättömiä haasteita, jotka liittyvät asetuksessa (EY) N:o 834/2007 ja komission asetuksissa (EY) N:o 889/2008 (2) ja (EY) N:o 1235/2008 (3) säädettyjen tarkastusten suorittamiseen.

(2) Jotta voidaan puuttua meneillään olevan covid-19-pandemiaan liittyvän kriisin erityisolosuhteisiin, komission täytäntöönpanoasetuksessa (EU) 2020/977 (4) annetaan jäsenvaltioille mahdollisuus soveltaa asetuksista (EY) N:o 889/2008 ja (EY) N:o 1235/2008 poiketen väliaikaisia toimenpiteitä luonnonmukaisten tuotteiden tuotannon valvontajärjestelmän ja eräiden Traces-järjestelmään liittyvien menettelyjen osalta.

(3) Jäsenvaltiot ovat ilmoittaneet komissiolle, että niiden luomualan valvontajärjestelmien toiminnassa on esiintynyt covid-19-pandemiaan liittyvän kriisin vuoksi eräitä vakavia häiriöitä vielä 30 päivän syyskuuta 2020 jälkeenkin. Kyseisten häiriöiden korjaamiseksi täytäntöönpanoasetuksen (EU) 2020/977 soveltamisaikaa olisi jatkettava.

(4) Komission täytäntöönpanoasetuksessa (EU) 2020/466 (5) annetaan jäsenvaltioille mahdollisuus soveltaa 1 päivään helmikuuta 2021 saakka väliaikaisia toimenpiteitä ihmisten, eläinten ja kasvien terveyteen ja eläinten hyvinvointiin kohdistuvien riskien rajoittamiseksi covid-19-pandemian aiheuttamassa erityistilanteessa, ja tämä koskee myös Euroopan parlamentin ja neuvoston asetuksen (EU) 2017/625 (6) soveltamisalaan kuuluvaa virallista valvontaa ja muita virallisia toimia. Sen vuoksi myös täytäntöönpanoasetuksessa (EU) 2020/977 säädettyjen poikkeusten soveltamista olisi jatkettava kyseiseen päivämäärään asti. Täytäntöönpanoasetuksen (EU) 2020/977 1 artiklan 3, 5 ja 6 kohdassa säädetyt vähimmäisprosenttiosuudet, jotka liittyvät näytteiden lukumäärään, lisätarkastuskäynteihin ja ennalta ilmoittamatta tehtäviin tarkastuksiin ja tarkastuskäynteihin, lasketaan kuitenkin vuosittain. Sen vuoksi kyseisten poikkeuksien soveltamisen päättymispäivää ei pitäisi muuttaa.

(5) Sen vuoksi täytäntöönpanoasetusta (EU) 2020/977 olisi muutettava.

(6) Täytäntöönpanoasetuksen (EU) 2020/977 säännösten soveltamista ei pidä keskeyttää, sillä soveltamisaikaa jatketaan tällä asetuksella. On aiheellista säätää, että tätä asetusta sovelletaan taannehtivasti 1 päivästä lokakuuta 2020.

(7) Tässä asetuksessa säädetyt toimenpiteet ovat luonnonmukaisen tuotannon komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan täytäntöönpanoasetus (EU) 2020/977 seuraavasti: 1) Korvataan 1 artiklan 7 kohdassa päivämäärä ”30 päivä syyskuuta 2020” päivämäärällä ”1 päivään helmikuuta 2021”. 2) Muutetaan 3 artikla seuraavasti: a) Korvataan toisessa ja viidennessä alakohdassa päivämäärä ”30 päivän syyskuuta 2020” päivämäärällä ”1 päivän helmikuuta 2021”. b) Korvataan kolmannessa alakohdassa päivämäärä ”31 päivän joulukuuta 2020” päivämäärällä ”1 päivän helmikuuta 2021”;

2 artikla Tämä asetus tulee voimaan päivänä, jona se julkaistaan Euroopan unionin virallisessa lehdessä. Sitä sovelletaan 1 päivästä lokakuuta 2020.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 10 päivänä marraskuuta 2020. Komission puolesta Ursula VON DER LEYEN Puheenjohtaja

(1) EUVL L 189, 20.7.2007, s. 1.

(2) Komission asetus (EY) N:o 889/2008, annettu 5 päivänä syyskuuta 2008, luonnonmukaisesta tuotannosta ja luonnonmukaisesti tuotettujen tuotteiden merkinnöistä annetun neuvoston asetuksen (EY) N:o 834/2007 soveltamista koskevista yksityiskohtaisista säännöistä luonnonmukaisen tuotannon, merkintöjen ja valvonnan osalta (EUVL L 250, 18.9.2008, s. 1).

(3) Komission asetus (EY) N:o 1235/2008, annettu 8 päivänä joulukuuta 2008, neuvoston asetuksen (EY) N:o 834/2007 soveltamista koskevista yksityiskohtaisista säännöistä kolmansista maista tuotavien luonnonmukaisten tuotteiden tuontijärjestelyjen osalta (EUVL L 334, 12.12.2008, s. 25).

(4) Komission täytäntöönpanoasetus (EU) 2020/977, annettu 7 päivänä heinäkuuta 2020, asetuksista (EY) N:o 889/2008 ja (EY) N:o 1235/2008 poikkeamisesta luonnonmukaisten tuotteiden tuotannon valvonnan osalta covid-19-pandemian vuoksi (EUVL L 217, 8.7.2020, s. 1).

(5) Komission täytäntöönpanoasetus (EU) 2020/466, annettu 30 päivänä maaliskuuta 2020, väliaikaisista toimenpiteistä ihmisten, eläinten ja kasvien terveyteen ja eläinten hyvinvointiin kohdistuvien riskien rajoittamiseksi koronavirustaudin (covid-19) vuoksi jäsenvaltioiden valvontajärjestelmissä esiintyvien tiettyjen vakavien häiriöiden aikana (EUVL L 98, 31.3.2020, s. 30).

(6) Euroopan parlamentin ja neuvoston asetus (EU) 2017/625, annettu 15 päivänä maaliskuuta 2017, virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta (virallista valvontaa koskeva asetus) (EUVL L 95, 7.4.2017, s. 1).